**Gradska tržnica d.o.o., Augusta Šenoe 12, Varaždin –Tel. 042-302-956 / Fax 042-302-902 www.varazdinski plac.hr**

**Matični broj:01318853 OIB:31452810613 Žiro račun: Privredna banka Zagreb HR4823400091110219073**

**objava za medije / za objavu odmah**

**Na Danu kestena Gradska tržnica počastila posjetitelje vrućim pečenim kestenima**

**Dječji vrtići plac obukli u 'jesensko ruho': na natječaju 'Plodovi jeseni u mome vrtiću' prvo mjesto osvojio Dječji vrtić Varaždin iz Trakošćanske**

**Varaždin, 14.10.** – Povodom Dana kestena, danas je varaždinska Gradska tržnica posjetiteljima podijelila ukupno trideset kilograma besplatnih vrućih pečenih kestena. Neodoljiv miris pečenih kestena širio se tržnicom, savršeno se uklapajući u vrevu i žamor subotnjeg jutra na placu. No razlog današnjoj osobitoj gužvi bio je natječaj **'Plodovi jeseni u mome vrtiću'**, u kojemu je sudjelovalo **12 dječjih vrtića iz Varaždina i okolice**. Njihovi radovi predstavljeni su na jedinstvenoj izložbi, na stupovima po čitavoj tržnici, a danas ih je došlo razgledati mnoštvo roditelja, odgajatelja, pa i samih malih kreativaca.

Izabrati najbolje bio je osobito težak zadatak povjeren komisiji u čijem sastavu su bili varaždinska dogradonačelnica **Sandra Malenica**, umirovljeni profesor likovne kulture **Josip Herceg**, te direktor Gradske tržnice **Predrag Ciglar**. Nakon pomnog pregleda i ocjenjivanja, komisija je najboljim proglasila **Dječji vrtić Varaždin iz Trakošćanske**. Drugo mjesto pripalo je **Dječjem vrtiću Varaždin iz Biškupca**, a treće **Dječjem vrtiću Varaždin iz Kućana**. Najbolje vrtiće Gradska tržnica nagradit će velikim košarama sezonskog voća, a svi sudionici dobit će diplome.

A plac će i dalje ostati u novome 'jesenskome ruhu' – izložba dječjih radova prepunih crteža, ali i poruka, pjesama, pa čak i recepata, do daljnjega će uveseljavati posjetitelje i prodavače.

*'Na ovom smo događaju željeli počastiti naše posjetitelje i na ovaj im način zahvaliti za vjernost. Danu kestena pridružili smo likovni natječaj za djecu jer ih želimo uključiti u naše aktivnosti i približiti im tržnicu kao mjesto nabave domaćih namirnica, ali i mjesto susreta i druženja. Ono što je danas plac za njihove bake i djedove, željeli bismo prenijeti i mladim naraštajima*, rekao je direktor Gradske tržnice **Predrag Ciglar**.

Nakon Dana kestena, na tržnici slijede nova događanja – već za 28. listopada najavljuje se Festival tikvi, dok u studenom počinje tradicionalni izbor najkumice, koji će ove godine doživjeti svoje jubilarno deseto izdanje.

**Gradska tržnica d.o.o.**

direktor Predrag Ciglar

E-mail: direktor@varazdinskiplac.hr

Tel: 042.302.956